section_heading: Povijest
paragraph_text: KK "Poreč" je osnovan 1976. godine. Već iduće godine nakon majstorice s KK "Lošinj" odigrane u Rijeci klub ostvaruje plasman u Hrvatsku košarkašku ligu -Zapad. U početku je djelovao na košarkaškom igralištu "Plave lagune", a od 1978. djeluje u novoizgrađenoj dvorani "Veli Jože" u Poreču. Značajnije rezultate klub je počeo ostvarivati nakon 1986. godine kada je klub potpisao sponzorski ugovor s GP "Pionir" Novo Mesto. Iste godine klub je izabran i za najbolji sportski kolektiv Poreštine, a Predsjednik kluba Ivan Herak za najboljeg sportskog djelatnika. Godine 1987. klub nastupa u međunarodnoj košarkaškoj ligi "Alpe Adria" i ostvaruje najveći uspjeh pobjedivši u Poreču "Stefanel" iz Trsta kojeg je vodio proslavljeni trener Bogdan Tanjević. Iste godine ostvarena je pobjeda i nad jednom od najboljih američkih sveučilišnih momčadi - "Notre Dame". Već 1988. godine klub koji je promijenio ime u "Pionir-Poreč" po prvi puta osvaja titulu prvaka Hrvatske lige -Zapad. Isti uspjeh ostvaruje i u sezoni 1989./90. U spomenutom razdoblju KK "Pionir-Poreč" ugostio je u "Velom Joži" prvake Europe Cibonu i Jugoplastiku, Zadar, beogradske klubove IMT, Crvenu zvezdu, Radnički i Partizan, zatim Olimpiju iz Ljubljane, Bosnu iz Sarajeva, Stefanel iz Trsta.